Dramatiese toename in KZN-renosterstroperyArgieffoto Foto: isotherm.co.za Renosterstropery het skerp toegeneem in KwaZulu-Natal en minstens 159 renosters is reeds in 2016 doodgemaak. Musa Mntambo, woordvoerder vir Ezemvelo KZN-natuurreservaat, het gesê daar was ŉ groot toename in die aantal renosters wat doodgemaak is. “Ons inhegtenisnemings het ook toegeneem,” het hy gesê. Altesaam 129 persone is in 2016 in hegtenis geneem in verband met renosterstropery. Mntambo het gesê tussen Oktober en November was daar ŉ toename in renosterstropery oor die provinsie heen. Altesaam 97 renosters is in 2015 in KwaZulu-Natal gestroop. Die Mercury-koerant het in vroeg November 2016 berig minstens 132 renosters is in die provinsie gestroop, wat beteken dat minstens 27 renosters die afgelope twee maande doodgemaak is. Die dramatiese toename in renosterstropery het Willies Mchunu, premier van KwaZulu-Natal, vroeër vanjaar genoop om aan te kondig dat ŉ teen-renosterstropery-taakspan op die been gebring sal word. In 2014 is 99 renosters in die provinsie gestroop teenoor 85 in 2013, 66 in 2012, 34 in 2011 en 38 in 2010. David Mabunda, uitvoerende hoof van Ezemvelo, het in Oktober vanjaar aan wetstoepassers gesê die moratorium op nuwe aanstellings het ŉ negatiewe impak op teenstroperaktiwiteite. Daar was in daardie stadium 179 vakante poste in Ezemvelo. Mntambo het egter Dinsdag gesê die poste is vroeër in Desember geadverteer en die organisasie hoop om van die vakante poste te vul. Renosterstropery het die afgelope dekade dramatiese vlakke bereik met slegs 13 renosters wat in 2007 gestroop is. Volgens die nie-regeringsorganisasie Save the Rhino het die getal 1 215 in 2014 bereik en tot 1 175 in 2015 gedaal.